*Projekts*

LATVIJAS REPUBLIKAS MINISTRU KABINETS

2021. gada\_\_\_.\_\_\_\_\_\_\_\_\_ Noteikumi Nr.\_\_\_\_

Rīgā (prot. Nr.\_\_\_ \_\_\_.§)

**Noteikumi par** **biodegvielu, bioloģisko šķidro kurināmo, biomasas kurināmo un biomasa degvielu ilgtspējas un siltumnīcefekta gāzu emisiju ietaupījumu kritērijiem un atbilstības minētajiem kritējiem pārbaudi un uzraudzību**

*Izdoti saskaņā ar Transporta enerģijas likuma 10.panta devīto daļu,*

*11. panta septīto  daļu un 12. panta ceturto daļu,*

*Enerģētikas likuma 58.4 panta 14.daļu un*

*likuma “Par atbilstības novērtēšanu” 7. panta pirmo daļu*

**I. Vispārīgie jautājumi**

1. Noteikumi nosaka:
   1. biodegvielas, biomasas degvielas, bioloģiskā šķidrā kurināmā un biomasas kurināmā siltumnīcefekta gāzu ietaupījumu aprēķina nosacījumus;
   2. biodegvielas, biomasas degvielas, bioloģiskā šķidrā kurināmā, biogāzes un biomasas kurināmā ilgtspējas kritērijus;
   3. biodegvielas, bioloģiskā šķidrā kurināmā, biomasas kurināmā, biogāzes, no atjaunojamiem energoresursiem ražota nebioloģiskas izcelsmes šķidro vai gāzveida degvielu, pārstrādāta oglekļa degvielu un pārstrādāta oglekļa kurināmā siltumnīcefekta gāzu emisiju ietaupījuma kritērijus, kas ir piemērojami tās realizējot galapatēriņam transportā;
   4. atbilstības ilgtspējas un siltumnīcefekta gāzu emisiju ietaupījumu kritējiem pārbaudes un uzraudzības kārtību;
   5. vispārīgā ziņojuma sagatavošanas un pārbaudes nosacījumus un iesniegšanas kārtību;
   6. elektroenerģijas, kas ražota no biomasas kurināmā, kritērijus tās ņemšanai vērā normatīvajos aktos par transporta enerģiju noteiktajā līdzdalības mehānismā un transporta enerģijas aprites cikla siltumnīcefekta gāzu emisiju intensitātes samazināšanā, kā arī Enerģētikas likumā noteiktajiem mērķiem;
   7. informācijas un atbilstības ilgtspējas un siltumnīcefekta gāzu emisiju ietaupījuma kritēriju pamatojumu aprites kārtību;
   8. šajos noteikumos noteikto kritēriju, prasību un pienākumu izpildes uzraudzības nosacījumus.
2. Noteikumos lietotie termini:
   1. ekonomiski pamatots pieprasījums – pieprasījums, kas nepārsniedz vajadzību pēc siltumenerģijas vai dzesēšanai nepieciešamās enerģijas un ko pretējā gadījumā apmierinātu atbilstīgi tirgus nosacījumiem;
   2. faktiskā vērtība – siltumnīcefekta gāzu emisijas daudzuma ietaupījums vienā vai visos konkrētā biodegvielas, bioloģiskā šķidrā kurināmā, biogāzes un biomasas kurināmā ražošanas procesa posmos, ko aprēķina saskaņā ar šo noteikumu 1.pielikuma I nodaļu vai šo noteikumu 2. pielikuma I nodaļu;
   3. ieguves apgabals – ģeogrāfiski noteikta platība, no kuras iegūst meža biomasas izejvielu, par kuru var iegūt ticamu un neatkarīgu informāciju un kurā apstākļi ir pietiekami viendabīgi, lai varētu novērtēt riskus saistībā ar meža biomasas ilgtspēju un likumību;
   4. izejvielu audzētājs – juridiska vai fiziska persona, kas nodarbojas ar biodegvielas, bioloģiskā šķidrā kurināmā, biogāzes, biomasas degvielas vai biomasas kurināmā ražošanā izmantojamo izejvielu audzēšanu;
   5. lauksaimniecības biomasa – lauksaimniecības nozarē ražota biomasa;
   6. lietderīgā siltumenerģija – šo noteiktumu izpratnē siltumenerģija, kas saražota, lai apmierinātu ekonomiski pamatotu siltumenerģijas pieprasījumu siltumapgādes un aukstumapgādes vajadzībām;
   7. meža biomasa – mežsaimniecības nozarē ražota biomasa;
   8. neliela netiešas zemes izmantošanas maiņas riska biodegviela, bioloģiskais šķidrais kurināmais un biomasas kurināmais – biodegviela un bioloģiskais šķidrais kurināmais, kas ražots saskaņā ar šajos noteikumos noteiktajiem biodegvielas un bioloģiskā šķidrā kurināmā ilgtspējas kritērijiem un kam izejvielas ir ražotas tādās shēmās, kuras samazina ražošanas pārvietošanu ar biodegvielas un bioloģiskā šķidrā kurināmā ražošanu nesaistītiem nolūkiem;
   9. pirmais savācējs, pārstrādātājs vai pašpārstrādātājs – juridiska vai fiziska persona, kura iepērk biodegvielas, biomasas degvielas, biomasas kurināmā vai bioloģiskā šķidrā kurināmā ražošanā izmantojamas izejvielas un izmanto ražošanas procesā (tai skaitā minēto degvielu vai kurināmā ražošanai) vai to pārdod tālāk;
   10. standartvērtība – vērtība, kas iegūta no tipiskās vērtības, piemērojot iepriekš noteiktus koeficientus, un ko var izmantot faktiskās vērtības vietā atbilstoši šiem noteikumiem;
   11. tipiskā vērtība – konkrēta biodegvielas, bioloģiskā šķidrā kurināmā, biogāzes vai biomasas kurināmā ražošanas procesa siltumnīcefekta gāzu emisiju apjoma un siltumnīcefekta gāzu emisiju ietaupījuma novērtējums, kas ir reprezentatīvs patēriņam Eiropas Savienībā.

**II. Ilgtspējas un siltumnīcefekta gāzu emisiju ietaupījuma kritēriji**

1. Biodegvielām, bioloģiskajiem šķidrajiem kurināmajiem, biomasas degvielām, biomasas kurināmajiem un biogāzēm ir jāatbilst šādiem kritērijiem:
   1. ilgtspējas kritērijiem, ja tiek izpildīti šo noteikumu 4. – 14. punktā noteiktie nosacījumi;
   2. siltumnīcefekta gāzu emisiju ietaupījuma kritērijiem, ja tiek izpildīti šo noteikumu 15. un 16. punktā noteiktie nosacījumi.
2. Attiecībā uz no atkritumiem un atlikumiem, kuri ir radušies nevis meža zemēs, bet lauksaimniecības zemes izmantošanas rezultātā ražotām biodegvielām, bioloģiskajiem šķidrajiem kurināmajiem, biomasas kurināmajiem un biomasas degvielām ir jābūt izstrādātiem un jābūt spēkā uzraudzības un pārvaldības plāniem par ietekmi uz augsnes kvalitāti un augsnes oglekļa uzkrājumu un par šajos uzraudzības un pārvaldības plānos minēto ietekmes uzraudzību un pārvaldību jābūt paziņotam Zemkopības ministrijai.
3. Biodegvielas, bioloģiskie šķidrie kurināmie, biomasas degvielas un biomasas kurināmie, kas ražoti no lauksaimniecības biomasas, nedrīkst būt ražoti no izejvielām, kuras iegūtas bioloģiskās daudzveidības ziņā augstvērtīgās zemes platībās, tas ir, zemē, kurai bija piešķirts viens no turpmāk minētajiem statusiem 2008. gada janvārī vai pēc tam, neatkarīgi no tā, vai zeme joprojām ir šāds statuss:
   1. pirmatnēji meži un citas mežu zemes – meži un citas mežu zemes, kurās ir sastopamas endēmiskas sugas un nav skaidri konstatējama cilvēku darbība, un kuru ekoloģiskie procesi nav nopietni traucēti;
   2. mežs ar lielu bioloģisko daudzveidību un citas kokaugiem klātas zemes, kas ir sugām bagātas un nav degradētas vai kura ir atzīta par zemēm ar lielu bioloģisko daudzveidību, ja vien nav pierādījumu, kas liecina, ka attiecīgās izejvielas ražošana netraucē sasniegt šos dabas aizsardzības mērķus;
   3. Saeimas vai Ministru kabineta izveidotas īpaši aizsargājamas dabas teritorijas – dabas parki, dabas rezervāti, nacionālie parki, dabas liegumi, aizsargājamo ainavu apvidi un dabas pieminekļi;
   4. īpaši aizsargājamo sugu un īpaši aizsargājamo biotopu aizsardzībai izveidotie mikroliegumi un teritorijas, kurās aizsargā reti sastopamas, apdraudētas vai izmirstošas ekosistēmas, biotopus vai sugas, kas par tādām ir atzītas starptautiskos nolīgumos vai iekļautas starpvaldību organizāciju vai Starptautiskās dabas aizsardzības organizācijas sastādītajos sarakstos, un par aizsargājamiem tās ir atzītas ar Eiropas Savienības vai Latvijas normatīvajiem aktiem, ja vien nav pierādījumu, ka šīm platībām ir nepieciešama biomasas novākšana, lai saglabātu biotopu un sugu dzīvotnes ar augstu bioloģisko daudzveidību statusu;
   5. pļavas un zālāji ar augstu bioloģisko daudzveidību, kas ir iekļautas Eiropas nozīmes aizsargājamo dabas teritoriju sarakstā (*Natura 2000*), vai platības, kas deklarētas atbalstam pasākuma "Agrovides maksājumi" apakšpasākumā "Bioloģiskās daudzveidības uzturēšana zālājos" saskaņā ar normatīvajiem aktiem par valsts un Eiropas Savienības lauku attīstības atbalsta piešķiršanu vides un lauku ainavas uzlabošanai un kas ir klasificējamas vienā no šādiem veidiem:
      1. dabiskas pļavas un zālāji, kuri arī bez cilvēku iejaukšanās būtu pļavas un zālāji un kuros saglabājas dabiskais un vietējais sugu sastāvs, kā arī ekoloģiskie parametri un procesi;
      2. pļavas un zālāji, kas nav dabiskas pļavas un zālāji, kuras ir bagātas ar dažādām augu sugām vai ir putniem nozīmīgi zālāji, nav noplicinātas un kuras bez cilvēku iejaukšanās vairs nebūtu pļavas un zālāji, ja vien nav pierādījumu, ka šīm platībām ir nepieciešama izejvielu novākšana, lai saglabātu pļavu vai zālāju ar augstu bioloģisko daudzveidību statusu.
4. Šo noteikumu 5. punktā minētās izejvielas var iegūt no zemes platībām, kas atrodas šo noteikumu 5.3., 5.4. un 5.5. apakšpunktā minētajās teritorijās, ja to ieguve nav pretrunā ar īpaši aizsargājamās dabas teritorijas, mikroliegumus, sugu un biotopu aizsardzību regulējošiem normatīvajiem aktiem un ir nepieciešama bioloģiskās daudzveidības uzturēšanai šajās teritorijās. Dabas aizsardzības pārvalde nodrošina atvērtos ģeotelpiskos datus par minētajām teritorijām.
5. Biodegvielas, bioloģiskie šķidrie kurināmie, biomasas degvielas un biomasas kurināmie, kas ražoti no lauksaimniecības biomasas, nedrīkst būt ražoti no izejvielām, kuras iegūtas no zemes platībām ar augstu oglekļa koncentrāciju, tas ir, no zemes, kurai bija piešķirts viens no turpmāk minētajiem statusiem 2008.gada janvārī vai agrāk un kurai vairs nav šā statusa:
   1. pastāvīga mežaudze, tas ir, platība, kura aizņem vairāk nekā vienu hektāru dabā, neatkarīga no juridiskā īpašuma robežām, un kurā koku augstums pārsniedz piecus metrus un lapotnes segums ir vairāk nekā 30 procenti vai kurā augošie koki var sasniegt šos rādītājus *in situ*;
   2. mežaudze, tas ir, platība, kura aizņem vairāk nekā vienu hektāru dabā, neatkarīga no juridiskā īpašuma robežām, un kurā koku augstums pārsniedz piecus metrus un lapotnes segums ir no 10 procentiem līdz 30 procentiem vai kurā augošie koki var sasniegt šos rādītājus *in situ*, ja vien nav sniegti pierādījumi, ka šīs platības oglekļa uzkrājums pirms un pēc pārveidošanas ir tāds, ka piemērojot šo noteikumu [1. pielikuma](https://likumi.lv/ta/id/233225#piel1) I nodaļā minēto metodoloģiju, tiek izpildīti šo noteikumu 15.punktā minētie nosacījumi;
   3. mitrāji, kas ir zeme, ko klāj ūdens vai kas ir piesātināta ar ūdeni nepārtraukti vai ievērojamu gada daļu – ne mazāk kā deviņus mēnešus gadā.
6. Šo noteikumu 7. punktā minētās prasības nepiemēro, ja laikā, kad tika iegūtas šo noteikumu 7. punktā minētās izejvielas, zemei bija tāds pats statuss kā 2008.gada janvārī.
7. Biodegvielas, bioloģiskie šķidrie kurināmie, biomasas degvielas un biomasas kurināmie, kas ražoti no lauksaimniecības biomasas, nedrīkst būt ražoti no izejvielām, kas iegūtas no zemes platībām, kuras 2008. gada janvārī bija kūdrājs, ja vien nav pierādīts, ka šīs izejvielas audzēšanas un novākšanas laikā nenotiek iepriekš nenosusinātas zemes nosusināšana.
8. Lauksaimniecības biomasai, kas iegūta Latvijas Republikas teritorijā un izmantota biodegvielu un bioloģisko šķidro kurināmo ražošanai, jābūt iegūtai no lauksaimniecībā izmantojamās zemes, par kuru ir tiesības saņemt vienoto platību maksājumu un par kuru kārtējā gadā pieteikums vienotajam platību maksājumam ir iesniegts, izmantojot Lauku atbalsta dienesta uzturēto lauku attīstības programmas informatīvo sistēmu.
9. Biodegvielu, bioloģisko šķidro kurināmo, biomasas degvielu, biomasas kurināmo un biogāzes izejvielu, kuri tiek ražoti no meža biomasas, ieguves valstī, kurā veikta meža biomasas izstrāde, ir jābūt spēkā nacionāla vai reģionāla līmeņa tiesību aktiem, kas piemērojami izstrādes platībām, kā arī ir izveidotas uzraudzības un izpildes panākšanas sistēmas, kas nodrošina:
   1. izstrādes darbību likumību;
   2. meža atjaunošanu izstrādes apgabalos;
   3. to, ka tiek aizsargātas platības, tostarp mitrājos un kūdrājos, kas ar starptautiskiem vai konkrētās valsts tiesību aktiem vai ar attiecīgas kompetentās iestādes lēmumu dabas aizsardzības mērķiem ir noteiktas par aizsargājamām dabas teritorijām;
   4. ka izstrāde tiek veikta ar mērķi līdz minimumam samazināt nelabvēlīgu ietekmi, vienlaikus rūpējoties par augsnes kvalitātes un bioloģiskās daudzveidības saglabāšanu,
   5. to, ka izstrāde saglabā vai uzlabo meža ilgtermiņa produktivitātes jaudu.
10. Ja nav pieejama šo noteikumu 11. punktā noteiktā informācija, kas apliecina, ka ieguves valstī, kurā veikta meža biomasas izstrāde, ir spēkā nacionāla vai reģionāla līmeņa tiesību akti, kas piemērojami izstrādes platībām, kā arī ir izveidotas uzraudzības un izpildes panākšanas sistēmas, biodegvielu, bioloģisko šķidro kurināmo, biomasas degvielu, biomasas kurināmo un biogāzes izejvielu, kuri tiek ražoti no meža biomasas, meža ieguves apgabala līmenī ir jābūt izveidotām apsaimniekošanas sistēmām, nodrošinot:
    1. izstrādes darbību likumību;
    2. meža atjaunošanu izstrādes apgabalos;
    3. to, ka tiek aizsargātas teritorijas, kas ar starptautiskiem vai valsts tiesību aktiem vai ar attiecīgās kompetentās iestādes lēmumu ir paredzētas dabas aizsardzības mērķiem, tostarp mitrājos un kūdrājos, izņemot, ja ir pierādījumi, ka attiecīgo izejvielu izstrāde netraucē minētajiem dabas aizsardzības mērķiem;
    4. ka izstrāde tiek veikta ar mērķi līdz minimumam samazināt nelabvēlīgu ietekmi, vienlaikus rūpējoties par augsnes kvalitātes un bioloģiskās daudzveidības saglabāšanu;
    5. to, ka izstrāde saglabā vai uzlabo meža ilgtermiņa produktivitātes jaudu.
11. No lauksaimniecības vai meža biomasas ražotām biodegvielām, biomasas degvielām, biogāzei, bioloģiskajam šķidrajam kurināmajam un biomasas kurināmajam ir jāatbilst šādiem zemes izmantošanas, zemes izmantošanas maiņas un mežsaimniecības kritērijiem:
    1. meža biomasas izcelsmes valsts vai reģionālā ekonomiskās integrācijas organizācija ir Apvienoto Nāciju Organizācijas Vispārējās konvencijas par klimata pārmaiņām Parīzes nolīguma puse;
    2. Apvienoto Nāciju Organizācijas Vispārējās konvencijas par klimata pārmaiņām sekretariātā ir iesniegusi nacionāli noteikto devumu, kas aptver lauksaimniecības, mežsaimniecības un zemes izmantošanas radītās emisijas un oglekļa dioksīda piesaisti un nodrošina to, ka ar biomasas izstrādi saistītās oglekļa uzkrājuma izmaiņas tiek ieskaitītas attiecībā uz valsts saistībām samazināt vai ierobežot siltumnīcefekta gāzu emisijas, kā norādīts nacionāli noteiktajā devumā vai saskaņā ar Parīzes nolīguma 5. pantu ir pieņēmusi attiecīgos tiesību aktus, kas izstrādes platībā piemērojami, lai saglabātu un palielinātu oglekļa uzkrājumus un oglekļa dioksīda piesaisti, un sniedz pierādījumus, ka zemes izmantošanas, zemes izmantošanas maiņas un mežsaimniecības darbību siltumnīcefekta gāzu emisiju apjoms nepārsniedz šajās darbībās radīto oglekļa dioksīda piesaistes apjomu;
12. Ja nav pieejami pierādījumi atbilstībai šo noteikumu 13. punktā minētajiem kritērijiem, tad biodegvielu, biomasas degvielu, bioloģisko šķidro kurināmo, biogāzes un biomasas kurināmo, kas ražoti no meža biomasas, izejvielu meža ieguves apgabala līmenī ir jābūt izveidotām meža apsaimniekošanas sistēmām, kas nodrošina, ka ilgtermiņā tiek saglabāts vai palielināts oglekļa uzkrājumu un oglekļa dioksīda piesaistes līmenis mežā.
13. Siltumnīcefekta gāzu emisiju ietaupījuma kritēriji no biodegvielu, bioloģisko šķidro kurināmo, biogāzes un biomasas kurināmo izmantošanas ir:
    1. siltumnīcefekta gāzu emisiju ietaupījums vismaz 50 procenti biodegvielām, biogāzei, ko patērē transporta nozarē, un bioloģiskajiem šķidrajiem kurināmajiem, kas ražoti iekārtās, kuras bija ekspluatācijā 2015. gada 5. oktobrī vai pirms šā datuma;
    2. siltumnīcefekta gāzu emisiju ietaupījums vismaz 60 procenti biodegvielām, biogāzei, ko patērē transporta nozarē, un bioloģiskajiem šķidrajiem kurināmajiem, kas ražoti iekārtās, kuru ekspluatācija uzsākta no 2015. gada 6. oktobra līdz 2020. gada 31.decembrim;
    3. siltumnīcefekta gāzu emisiju ietaupījums vismaz 65 procenti biodegvielām, biogāzei, ko patērē transporta nozarē, un bioloģiskajiem šķidrajiem kurināmajiem, kas ražoti iekārtās, kuru ekspluatācija uzsākta no 2021. gada 1. janvāra;
    4. siltumnīcefekta gāzu emisiju ietaupījums vismaz 70 procenti elektroenerģijas, siltuma un aukstuma ražošanai no biomasas kurināmajiem, kas izmantoti iekārtās, kuru ekspluatācija uzsākta no 2021. gada 1. janvāra līdz 2025. gada 31. decembrim, un 80 procenti – iekārtās, kuru ekspluatācija uzsākta no 2026. gada 1. janvāra.
    5. siltumnīcefekta gāzu emisiju ietaupījums vismaz 70 procenti no atjaunojamiem energoresursiem ražota nebioloģiskas izcelsmes šķidrām vai gāzveida degvielām, ko patērē transporta nozarē.
14. Iekārtu uzskata par esošu ekspluatācijā tad, kad ir uzsākta biodegvielu, biogāzes, ko patērē transportā un bioloģisko šķidro kurināmo fiziska ražošana, kā arī ir uzsākta siltumenerģijas vai dzesēšanai nepieciešamās enerģijas un elektroenerģijas fiziska ražošana no biomasas kurināmajiem.
15. Transporta enerģijas likumā noteiktajā līdzdalības mehānismā un transporta enerģijas aprites cikla siltumnīcefekta gāzu emisiju intensitātes samazināšanā, kā arī Enerģētikas likumā noteiktajiem mērķiem ņem vērā elektroenerģiju, kas ražota no biomasas kurināmā tikai, ja tā atbilst vienai vai vairākām no turpmāk minētajām prasībām:
    1. tā ir ražota iekārtās ar kopējo nominālo ievadīto siltuma jaudu mazāku nekā 50 megavati (MW);
    2. tā ir ražota iekārtās ar kopējo nominālo ievadīto siltuma jaudu no 50,1 līdz 100 megavati (MW) to ražo, izmantojot augstas efektivitātes koģenerācijas tehnoloģiju, vai tikai elektroenerģijas ieguvei paredzētās iekārtās, kuras atbilst Ar labākajiem pieejamajiem tehniskajiem paņēmieniem saistītie energoefektivitātes līmeņi (LPTP SEEL), kas noteikti normatīvajos aktos par piesārņojumu noteiktajos secinājumos par labākajiem pieejamiem tehniskajiem paņēmieniem;
    3. tā ir ražota iekārtās ar kopējo nominālo ievadīto siltuma jaudu lielāku nekā 100,1 megavati (MW), izmantojot augstas efektivitātes koģenerācijas tehnoloģiju, vai tikai elektroenerģijas ieguvei paredzētās iekārtās, panākot neto elektroenerģijas lietderības koeficientu vismaz 36 procenti,
    4. to ražo, izmantojot oglekļa dioksīda uztveršanas tehnoloģijas un uztverto oglekļa dioksīdu uzglabā uzglabāšanas vietā.
16. Šo noteikumu 17.punktā minētajiem mērķiem tikai elektroenerģijas ražošanai paredzētās iekārtas ņem vērā, ja:
    1. tajās kā galvenais kurināmais netiek izmantots fosilās izcelsmes kurināmais, bet biomasas kurināmā īpatsvars kopējā izmantotajā kurināmā apjomā ir vairāk nekā 50 procenti;
    2. atbilstoši augstas efektivitātes koģenerācijas un efektīvas centralizētas siltumapgādes un aukstumapgādes izmantošanas potenciāla visaptverošam izvērtējumam, nav izmaksu efektīvas iespējas izmantot augstas efektivitātes koģenerācijas tehnoloģiju.
17. Attiecībā uz šo noteikumu 17. punktā minētajiem mērķiem šo noteikumu 17. un 18. punktu piemēro tikai iekārtām, kuru ekspluatācija uzsākta vai kuras ir pārveidotas tikai un vienīgi biomasas kurināmā izmantošanai pēc 2021. gada 25. decembra, bet nepiemēro attiecībā uz valsts atbalstu, kas piešķirts atbalsta shēmu, kuras apstiprinātas līdz 2021. gada 25. decembrim, no atjaunojamiem energoresursiem iegūtai enerģijai, ietvaros.
18. Ekonomikas ministrija var iesniegt Eiropas Komisijai paziņojumu, ka šo noteikumu 17. un 18.punkta nosacījumu piemērošanas gadījumā pastāv pamatots elektroenerģijas piegādes drošības apdraudējums, un pēc Eiropas Komisijas lēmuma par paziņojumā ietvertajiem elementiem, šo noteikumu 17. un 18.punkta nosacījumi netiek piemēroti.
19. Biodegviela un bioloģiskais šķidrais kurināmais, kas iegūts saskaņā ar šajos noteikumos noteiktajiem nosacījumiem, var tikt izmantots Transporta enerģijas likumā noteiktajā līdzdalības mehānismā un transporta enerģijas aprites cikla siltumnīcefekta gāzu emisiju intensitātes samazināšana, kā arī Enerģētikas likumā noteiktajiem mērķiem arī pamatojoties uz citiem šajos noteikumos nenoteiktajiem pierādījumiem par to ilgtspēju. Šis nosacījums neattiecas uz valsts atbalstu, kas piešķirts līdz 2018. gada 24. decembrim apstiprināto atbalsta shēmu ietvaros.

**III. Siltumnīcefekta gāzu emisiju ietaupījuma aprēķins**

1. Siltumnīcefekta gāzu emisiju ietaupījumu, ko panāk, izmantojot biodegvielas, bioloģiskos šķidros kurināmos, biomasas degvielu un biomasas kurināmos, aprēķina saskaņā ar šo noteikumu 1. un 2. pielikumu.
2. Šo noteikumu 22. punktā minētajā aprēķinā jāņem vērā šādi nosacījumi:
   1. izmanto šo noteikumu 1. vai 2.pielikumā minētās standartvērtības, ja izpildās abi šādi nosacījumi:
      1. ja siltumnīcefekta gāzu emisiju ietaupījuma standartvērtība ražošanas paņēmienam ir noteikta šo noteikumu 1.pielikuma 21. vai 22. punktā biodegvielām un bioloģiskajiem šķidrajiem kurināmajiem un 2. pielikuma 22.-28. punktā biomasas kurināmajiem un biomasas degvielām,
      2. ja šo noteikumu 1. pielikumā minētā vērtība šīm biodegvielām vai bioloģiskajiem šķidrajiem kurināmajiem ir aprēķināta saskaņā ar 1.pielikuma 8. punktu, un šo ja šo noteikumu 2. pielikumā minētā vērtība šiem biomasas kurināmajiem vai biomasas degvielām ir aprēķināta saskaņā ar šo noteikumu 2.pielikuma 9. punktu;
   2. izmanto faktisko vērtību, kas aprēķināta saskaņā ar šo noteikumu 1.pielikuma I un II nodaļā noteikto metodi biodegvielām un bioloģiskajiem šķidrajiem kurināmajiem un saskaņā ar šo noteikumu 2.pielikuma I un II nodaļā noteikto metodi biomasas kurināmajiem un biomasas degvielām;
   3. izmanto vērtību, kas aprēķināta kā šo noteikumu 1.pielikuma 3. punktā noteikto formulu faktoru summa, kur nesummētās standartvērtības, kas noteiktas šo noteikumu 1.pielikuma IV un V nodaļā, var izmantot kā dažas formulu vērtības, bet faktiskās vērtības, kas aprēķinātas saskaņā ar 1.pielikuma I un II nodaļā noteikto metodi – kā pārējās formulas vērtības;
   4. izmanto vērtību, kas aprēķināta kā šo noteikumu 2. pielikuma 3. punktā noteikto formulu faktoru summu, kur nesummētās standartvērtības, kas noteiktas šo noteikumu 1. pielikuma IV nodaļā, var izmantot kā dažas formulas vērtības, bet faktiskās vērtības, kas aprēķinātas saskaņā ar šo noteikumu 2.pielikuma I un II nodaļā noteikto metodi – kā pārējās formulas vērtības.

**IV. Atbilstības apliecināšana**

1. Lai pamatotu, ka piegādes ķēde, kas ietver visus biodegvielas, bioloģiskā šķidrā kurināmā, biomasas degvielas, biogāzes un biomasas kurināmā aprites posmus, sākot no izejvielu ieguves līdz konkrētā degvielas vai kurināmā veida izmantošanai, atbilst ilgtspējas kritērijiem, masas bilances metodi izmanto visas attiecīgās izejvielas piegādes ķēdē iesaistītās personas, tai skaitā, izejvielu vai starpproduktu audzētājs, pirmais savācējs, pārstrādātājs, pašpārstrādātājs, degvielas piegādātājs vai kurināmā piegādātājs.
2. Lai Eiropas Komisija atzītu brīvprātīgo shēmu par atbilstīgu ticamības, paredzamības un neatkarīga audita standartiem, Eiropas Komisijā tiek iesniegts atzīšanas pieteikums, kurā iekļauj informāciju par sistēmas ietvaros īstenojamo dokumentācijas pārvaldību, piemērotajiem neatkarīgā audita standartiem un masu bilances sistēmas pārbaudi, ko veic vienlaikus ar shēmas kritēriju ievērošanas pareizības pārbaudi.
3. Brīvprātīgās shēmas, kuru ir apstiprinājusi Eiropas Komisija un kura ir darbojusies vismaz 12 secīgus kalendāros mēnešus, ietvaros par brīvprātīgās shēmu atbildīgā persona katru gadu līdz 30. aprīlim Eiropas Komisijā iesniedz ziņojumu, kurā iekļauj Eiropas Parlamenta un Padomes 2018. gada 11. decembra regulas Nr. 2018/1999 par enerģētikas savienības un rīcības klimata politikas jomā pārvaldību un ar ko groza Eiropas Parlamenta un Padomes Regulas (EK) Nr. 663/2009 un (EK) Nr. 715/2009, Eiropas Parlamenta un Padomes Direktīvas 94/22/EK, 98/70/EK, 2009/31/EK, 2009/73/EK, 2010/31/ES, 2012/27/ES un 2013/30/ES, Padomes Direktīvas 2009/119/EK un (ES) 2015/652 un atceļ Eiropas Parlamenta un Padomes Regulu (ES) Nr. 525/2013 XI iekļauto informāciju.

**V. Ziņošana un informācijas aprite**

1. Degvielas piegādātājs vispārīgās ziņošanas kārtības ietvaros sagatavo un iesniedz šādu informāciju:
   1. biodegvielas ražošanas paņēmiens;
   2. biodegvielas apjoms, kas iegūts no izejvielām, kuras ir iedalītas šo noteikumu 3. pielikumā minētajās kategorijās – labība un citi cieti saturoši augi, cukuri, eļļas augi;
   3. biodegvielas apjoms, kas iegūts no izejvielām, kuras ražotas no atkritumiem, atlikumiem, nepārtikas celulozes materiāla un lignocelulozes materiāla;
   4. moderno biodegvielu un modernās biogāzes apjoms;
   5. biodegvielas aprites cikla siltumnīcefekta gāzu emisijas uz enerģijas vienību, ieskaitot aptuvenās vidējās vērtības netiešas zemes izmantošanas maiņas emisijām no biodegvielas;
   6. biodegvielas un biomasas degvielas atbilstības ilgtspējas un siltumnīcefekta gāzu emisiju ietaupījumu kritērijiem pamatojumu, ņemot vērā šādus nosacījumus:
      1. pamatojumam tiek iesniegti dokumenti, kas pamato un pierāda biodegvielas atbilstību šo noteikumu 4.-16.punktā iekļautajiem ilgtspējas un siltumnīcefekta gāzu emisiju ietaupījumu kritērijiem, ja biodegvielas atbilstība ir pamatota nacionālās shēmas, kuru izveidojusi cita Eiropas Savienības dalībvalsts ietvaros,
      2. brīvprātīgas shēmas ietvaros izsniegtu atbilstības pamatojumu (latviešu vai angļu valodā), ja biodegvielas vai biomasas degvielas atbilstība ilgtspējas un siltumnīcefekta gāzu emisiju ietaupījumu kritērijiem tiek pamatota brīvprātīgās shēmas, kuru ir apstiprinājusi Eiropas Komisija, ietvaros.
2. Piegādātājs visus šajos noteikumos noteiktos datus un informāciju uzglabā vismaz desmit gadus.
3. Būvniecības valsts kontroles birojs, izmantojot šo noteikumu 27. punktā minēto informāciju un degvielas piegādātāju vispārīgos ziņojumus, katru gadu apkopo datus par to biodegvielu un biomasas degvielu, kas atbilst ilgtspējas un siltumnīcefekta gāzu emisiju ietaupījuma kritērijiem, apjomu un modernās biodegvielas un biogāzes apjomu un līdz 1. jūlijam to nosūta Centrālajai statistikas pārvaldei.
4. Bioloģiskā šķidrā kurināmā un biomasas kurināmā, ko ražo no atkritumiem un atlikumiem, kas nav lauksaimniecības, akvakultūras, zvejniecības un mežsaimniecības atlikumi, kā ar atkritumiem un atlikumiem, ko vispirms pārstrādā produktā, kuru pēc tam pārstrādā bioloģiskajos šķidrajos kurināmajos un biomasas kurināmajos, piegādātājs kopā ar enerģijas lietotājam piegādāto kurināmo sniedz enerģijas lietotājam pamatojumu par minētā kurināmā atbilstību šajos noteikumos noteiktajiem siltumnīcefekta gāzu emisiju ietaupījuma kritērijiem. Enerģijas lietotājs šo pamatojumu par kalendārajā gadā izmantotā kurināmā atbilstību šajos noteikumos noteiktajiem siltumnīcefekta gāzu emisiju ietaupījuma kritērijiem līdz nākamā kalendārā gada 1. jūlijam sniedz Centrālajai statistikas pārvaldei.
5. Centrālā statistikas pārvalde informāciju par elektroenerģiju, siltumapgādei un dzesēšanai nepieciešamo enerģiju, kas ražota no sadzīves atkritumiem, iegūst normatīvajos aktos par statistiku noteiktajā kārtībā.
6. Elektroenerģijas, siltumenerģijas vai dzesēšanai nepieciešamās enerģijas ražošanas iekārtas vai degvielu ražošanas iekārtas, kuru kopējā nominālā ievadītā siltuma jauda ir 20 MW vai lielāka, kurā tikai vai kopā ar fosilo kurināmo tiek izmantots cietais biomasas kurināmais un kurā saskaņā ar normatīvajiem aktiem par piesārņojumu tiek veiktas Eiropas Savienības emisijas kvotu tirdzniecības sistēmā iekļautās piesārņojošās darbības, kurām nepieciešama siltumnīcefekta gāzu emisijas atļauja, komersants pamatojumu par kalendārajā gadā izmantotā biomasas kurināmā atbilstību šajos noteikumos noteiktajiem ilgtspējas un siltumnīcefekta gāzu emisiju ietaupījuma kritērijiem sniedz normatīvajos aktos par iekārtu dalību Eiropas Savienības emisijas kvotu tirdzniecības sistēmā noteiktajā kārtībā. Valsts vides dienests mēneša laikā pēc minētā pamatojuma saņemšanas to nosūta Centrālajai statistikas pārvaldei.
7. Elektroenerģijas, siltumenerģijas vai dzesēšanai nepieciešamās enerģijas ražošanas iekārtas vai degvielu ražošanas iekārtas, kuru kopējā nominālā ievadītā siltuma jauda ir 20 MW vai lielāka, kurā tikai vai kopā ar fosilo kurināmo tiek izmantots cietais biomasas kurināmais un kura neveic Eiropas Savienības emisijas kvotu tirdzniecības sistēmā iekļautās piesārņojošās darbības, kurām nepieciešama siltumnīcefekta gāzu emisijas atļauja, komersants pamatojumu par kalendārajā gadā izmantotā biomasas kurināmā atbilstību šajos noteikumos noteiktajiem ilgtspējas un siltumnīcefekta gāzu emisiju ietaupījuma kritērijiem sniedz Centrālajai statistikas pārvaldei līdz nākamā kalendārā gada 1. jūlijam.
8. Elektroenerģijas, siltumenerģijas vai dzesēšanai nepieciešamās enerģijas ražošanas iekārtas vai degvielu ražošanas iekārtas, kuru kopējā nominālā ievadītā siltuma jauda ir 2 MW vai lielāka un kurā kā kurināmais tiek izmantots gāzveida biomasas kurināmais, komersants pamatojumu par kalendārajā gadā izmantotā gāzveida biomasas kurināmā atbilstību šajos noteikumos noteiktajiem ilgtspējas un siltumnīcefekta gāzu emisiju ietaupījuma kritērijiem sniedz Centrālajai statistikas pārvaldei līdz nākamā kalendārā gada 1.jūlijam.

**VI. Noslēguma jautājumi**

1. Ar šo noteikumu spēkā stāšanos spēku zaudē Ministru kabineta 2011. gada 5. jūlija noteikumi Nr.545 “Noteikumi par biodegvielu un bioloģisko šķidro kurināmo ilgtspējas kritērijiem, to ieviešanas mehānismu un uzraudzības un kontroles kārtību”.

Ministru prezidents A.K.Kariņš

Ekonomikas ministrs J.Vitenbergs

Iesniedzējs:

Ekonomikas ministrs J.Vitenbergs

Vīza:

Valsts sekretārs E.Valantis